**Aki Matti Hakkarainen** (nyk. Jari Matti Heikkilä, s. 1983) on suomalainen mies, joka tartutti HI-viruksen viiteen naiseen vuosina 1999–2007. Hakkaraista syytettiin oikeudessa törkeistä pahoinpitelyistä ja törkeistä pahoinpitelyn yrityksistä. Kesäkuussa 2009 hovioikeus tuomitsi Hakkaraisen 12 vuodeksi vankeuteen. Rovaniemellä vuodesta 2002 lähtien asunut Hakkarainen tuomittiin joulukuussa 2005 vastaavanlaisesta teosta vuoden ja yhdeksän kuukauden ehdolliseen vankeuteen. Tapauksessa HI-virus ei tarttunut uhriin. Tuolloin eräiden oikeuden ennakkotapausten mukaan HI-viruksen kantaja syyllistyy rikokseen, mikäli hän on suojaamattomassa sukupuoliyhteydessä, vaikkei HI-virus tarttuisikaan.

Laaja rikosaalto
----------------

Hakkaraisesta tehtiin kesäkuun alussa 2007 ilmoitus Rovaniemen poliisille, kun Hakkaraisen kanssa sukupuoliyhteydessä ollut nuori nainen sai tiedon HIV-tartunnastaan. Hakkarainen vangittiin elokuussa 2007 poliisin päästyä hänen jäljilleen. Rovaniemen poliisi sai kaikkiaan 18 naiselta rikosilmoituksen Hakkaraisesta. Poliisi julkisti Hakkaraisen nimen ja kuvan 5. lokakuuta 2007 tavoittaakseen kaikki hänen kanssaan sukupuoliyhteydessä olleet naiset. Neljä Hakkaraisen kanssa sukupuoliyhteydessä ollutta naista teki rikosilmoituksen kuvan ja nimen julkaisun jälkeen. Neljällä naisella todettiin HIV-tartunta. Poliisin tiedossa oli noin kolmisenkymmentä Hakkaraisen seksikumppania.

Hakkarainen sai HI-viruksen vuonna 1999 ollessaan lomamatkalla Thaimaassa. Hän on kolmen lapsen isä. Hakkaraisen sittemmin avioeron ottanut vaimo on yksi HI-viruksen saaneista. Raskaus paljasti hänen tartuntansa. Hakkaraisen kaksi muuta lasta on eri naisten kanssa saatuja. Yhteenkään Hakkaraisen lapsista HI-virus ei ole tarttunut.

Aki Hakkarainen sai Rovaniemen käräjäoikeudessa syytteet kahdestatoista törkeän pahoinpitelyn yrityksestä, viidestä törkeästä pahoinpitelystä ja kolmesta nuorena henkilönä tehdystä törkeän pahoinpitelyn yrityksestä. Lisäksi syyteluettelossa oli syytös sukupuoliyhteyteen pakottamisesta. Jutussa oli asianomistajina 21 naista, jotka vaativat Hakkaraiselta noin 460 000 euron korvauksia. Vahingonkorvaukset koostuivat pääosin niiden viiden naisen vaatimuksista, joihin HI-virus tarttui. Hakkarainen myönsi syyllistyneensä suojaamattomaan sukupuoliyhteyteen naisten kanssa, mutta kielsi yrittäneensä tahallaan tartuttaa virusta. Puolustuksen mukaan kysymys oli enintään törkeästä vammantuottamisesta ja vaaran aiheuttamisesta. Muutaman syytekohdan Hakkarainen kielsi kokonaisuudessaan. Rovaniemen käräjäoikeus katsoi 22. huhtikuuta antamassaan välituomiossa, että Hakkarainen tartutti tietoisesti HI-viruksen viiteen naiseen ja passitti tämän mielentilatutkimukseen.

Mielentilatutkimuksessa todettiin, että Aki Hakkarainen kärsi keskivaikeasta masennuksesta ja persoonallisuushäiriöstä, mutta oli kuitenkin syyntakeinen ja siten oikeustoimikelpoinen.

25. elokuuta 2008 käräjäoikeus tuomitsi Hakkaraisen 10 vuodeksi vankeuteen viidestä törkeästä pahoinpitelystä, 14 törkeästä pahoinpitelyn yrityksestä sekä yhdestä raiskauksesta. Lisäksi käräjäoikeus pani täytäntöön 1 vuoden ja 9 kuukauden ehdollisen vankeusrangaistuksen, johon Hakkarainen oli tuomittu joulukuussa 2005.

Hakkarainen, syyttäjä ja yksi asianomistajista valittivat Rovaniemen hovioikeuteen, joka käsitteli tapausta keväällä 2009. Kesäkuussa 2009 hovioikeus kovensi Hakkaraisen rangaistuksen 12 vuoden mittaiseksi.

Korkein oikeus epäsi Hakkaraisen valituslupa-anomuksen kesäkuussa 2010.

Vuonna 2019 Hakkarainen oli jälleen käräjäoikeudessa samanlaisesta teosta syytettynä ja sai kahden vuoden tuomion, nyt uudella nimellä Jari Matti Heikkilä. Uhreja oli tällä kertaa yksi, joka ei saanut tartuntaa. Tuomio vahvistettiin Vaasan hovioikeudessa. Korkein oikeus kuitenkin kumosi hovioikeuden tuomion syyskuussa 2021, koska asiantuntijalausuntojen mukaan tartuntariski oli ollut "erittäin pieni tai jopa olematon".

Katso myös
----------

* Steven Thomas
* George Kings

Lähteet
-------

* Karjalainen: Rovaniemen hiv-miehellä ainakin 30 uhria, 5.10.2007
* HS: Hiv-miehelle löytyi kuvan avulla neljä uhria lisää, 8.10.2007
* MTV3: Hiv-miehen uhrien määrä nousee - taas uusi rikosilmoitus, 10.10.2007
* MTV3: Poliisi: Hiv-mies voi hyvin, 10.10.2007
* Ilta-Sanomat: Poliisi etsii viittä hiv-miehen seksipartneria (Arkistoitu – Internet Archive)
* MTV3: Viisi HIV-uhria vielä kateissa
* Iltalehti: Hiv-miehelle 20 syytettä

### Viitteet

1. ↑  Lasse Kerkelä: Hiv-tartuttajalle kymmenen vuotta vankeutta ja jättilasku *HS.fi*.  25.8.2008. Helsingin Sanomat. Viitattu 17.10.2008.
2. 1 2  Alanne, Joonas: Takavuosien tunnettu HIV-tartuttaja harrasti taas suojaamatonta seksiä naisen kanssa - KKO: ei rikosta *Iltalehti*.  15.9.2021. Viitattu 15.9.2021.
3. 1 2  Syyttäjä vaatii hiv-miehelle pitkää tuomiota *Iltalehti*.  1.4.2007. Kustannusosakeyhtiö Iltalehti. Viitattu 17.10.2008.
4. ↑  Syyttäjä vaatii hiv-miehelle 12 vuoden vankeustuomiota *Ilta-Sanomat*.  22.4.2008. Ilta-Sanomat.  Arkistoitu 28.10.2015. Viitattu 17.10.2008.
5. ↑  Oikeus totesi hiv-miehen syylliseksi *Iltalehti*.  22.4.2007. Kustannusosakeyhtiö Iltalehti. Viitattu 17.10.2008.
6. ↑  Rovaniemen hiv-tartuttaja oli syyntakeinen *HS.fi*.  13.8.2008. Helsingin Sanomat. Viitattu 17.10.2008.
7. ↑  Oikeus: Rovaniemen hiv-tartuttaja ymmärsi tekonsa  13.8.2008. MTV3 Uutiset. Viitattu 17.10.2008.
8. ↑  Oikeus määritteli hiv-tartunnan hinnaksi noin 50 000 euroa  25.8.2008. MTV3 Uutiset. Viitattu 17.10.2008.
9. ↑  Jyri Tynkkynen: Rovaniemen HIV-oikeudenkäynti päättyi *Yle.fi*.  8.5.2009. Yle Lappi.  Arkistoitu 24.6.2010. Viitattu 26.6.2011.
10. ↑  Hanna Holopainen, Matti Mykkänen: HIV-jutun tuomio koveni 12 vuoteen *Yle.fi*.  5.6.2009. Yle Lappi. Viitattu 26.6.2011.
11. ↑  YLE Lappi: HIV-tuomitulle ei valituslupaa Korkeimpaan oikeuteen *Yle.fi*.  18.6.2010. Yle Lappi.  Arkistoitu 21.6.2010. Viitattu 26.6.2011.
12. ↑  Vuosia vankilassa istunut hiv-mies harrasti taas suojaamatonta seksiä – kahden vuoden tuomio *Ilta Sanomat*.  25.1.2020. Viitattu 25.1.2020.